NÁRODNÁ  RADA  SLOVENSKEJ  REPUBLIKY

III.   volebné obdobie

Číslo:

N á  v  r  h

                             
skupiny poslancov Národnej rady Slovenskej republiky 

na vydanie 

zákona, ktorým sa mení a dopĺňa zákon č. 523/2003 Z.z. o verejnom obstarávaní a o zmene zákona č. 575/2001 Z.z. o organizácii činnosti vlády a organizácii ústrednej štátnej správy
––––––––––––––––––––––––––––––––––––––––––––––––––––––––––

Predkladajú:

Róbert Madej
Katarína Tóthová
Robert Fico
Eva Černá
Branislav Opaterný
Jozef Hrdlička

Návrh na uznesenia:          
                                                                                
                                            	Národná rada Slovenskej republiky 

schvaľuje 

návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 523/2003 Z.z. o verejnom obstarávaní a o zmene zákona č. 575/2001 Z.z. o organizácii činnosti vlády a organizácii ústrednej štátnej správy 

Bratislava,  december  2004

Z á k o n

z .....................,

ktorým sa mení a dopĺňa  zákon č. 523/2003 Z. z. o verejnom obstarávaní a o zmene zákona č. 575/2001 Z. z. o organizácii činnosti vlády a organizácii ústrednej štátnej správy.

Národná rada Slovenskej republiky sa uzniesla na tomto zákone: 

Čl. I

Zákon č. 523/2003 Z. z. o verejnom obstarávaní a o zmene zákona č. 575/2001 Z. z. o organizácii činnosti vlády a organizácii ústrednej štátnej správy sa mení a dopĺňa takto:

1.	§ 52 sa dopĺňa odsekmi 6 a 7, ktoré znejú: 

„(6) Obstarávateľ je povinný písomne informovať úrad o použití metódy verejného obstarávania rokovacie konanie bez zverejnenia podľa § 66, okrem odseku 1 písmeno i) a odseku 2   písmeno a) a e) najneskôr do 14 dní pred  uzavretím zmluvy. V informácii obstarávateľ  uvedie najmä
a)	identifikačné údaje obstarávateľa,
b)	opis predmetu obstarávania,
c)	predpokladanú cenu predmetu obstarávania,
d)	podmienku použitia podľa § 66,
e)	odôvodnenie použitia rokovacieho konania bez zverejnenia,
f)	identifikačné údaje uchádzača alebo uchádzačov, ktorých  
  	      obstarávateľ  vyzve  na rokovanie,
g)	podpis osoby oprávnenej konať za obstarávateľa,
h)	identifikačné údaje a podpis odborne spôsobilej osoby.

(7) Obstarávateľ nie je povinný postupovať podľa odseku 6 v prípade, ak tovar, práce alebo služby  sa obstarávajú z dôvodu mimoriadnej udalosti nezavinenej obstarávateľom,  ktorou je havária alebo živelná pohroma. V tomto prípade je obstarávateľ povinný písomne informovať úrad o použití metódy verejného obstarávania rokovacie konanie bez zverejnenia najneskôr do troch dní po uzavretí zmluvy.“. 

2. § 66  sa dopĺňa odsekom 4, ktorý znie:
„(4) Za časovú tieseň sa pre účely tohto zákona nepovažuje nevyhnutnosť preinvestovania kapitálových výdajov obstarávateľom v príslušnom rozpočtovom roku a tieseň vyvolaná zanedbaním povinnosti zo strany obstarávateľa alebo jeho nadriadeného orgánu.“.

3. § 123 ods. 1 sa dopĺňa písmenom e), ktoré znie:
„e) 500 000 Sk, ak si nesplnil oznamovaciu povinnosť podľa § 52 ods. 6.“.

Čl. II

Tento zákon nadobúda účinnosť 1. marca 2005.

Dôvodová správa

A. Všeobecná časť

Účelom navrhovanej novelizácie zákona č. 523/2003 Z.z. o verejnom obstarávaní a o zmene zákona č. 575/2001 Z.z. o organizácii činnosti vlády a organizácii ústrednej štátnej správy je zvýšenie transparentnosti procesu verejného obstarávania v Slovenskej republike.

V súčasnosti je možné konštatovať, že v procese verejného obstarávania sa nadmerne a bezdôvodne využíva neštandardná metóda t. j. rokovacie konanie bez zverejnenia podľa § 66 zákona. Ide súčasne o najmenej transparentnú metódu vo verejnom obstarávaní. 
Zákonné podmienky uvedené v § 66 ods. 1 až 3 sú obstarávateľmi často obchádzané s úmyslom použitia RKBZ a udelenia priamej zákazky. 
Rokovacie konanie bez zverejnenia je podľa zákona výnimočnou metódou verejného obstarávania, čo však nezodpovedá súčasnému stavu, podľa ktorého je prostredníctvom RKBZ obstarané 45% z celkového počtu verejných obstarávaní. Ide o metódu netransparentnú, na základe ktorej obstarávateľ sám, neverejne rozhodne o dodávateľovi. Za týmto účelom obstarávatelia rozhodnú o použití metódy RKBZ na základe vykonštuovaného splnenia zákonných podmienok. Súčasná prax teda odôvodnene vytvára obavu z netransparentného až korupčného správania sa subjektov v procese verejného obstarávania.

Návrhom zákona sa zavádza nová povinnosť pre obstarávateľov pri výbere metódy Rokovacieho konania bez zverejnenia, a to povinnosť oznámiť Úradu pre verejné obstarávanie výber tejto metódy. Zodpovednosť obstarávateľa ohľadne výberu metódy obstarávania, ako aj zodpovednosť za celý proces verejného obstarávania ostáva nedotknutá, t.j. v súlade s dikciou smerníc EÚ. 

Informovanie Úradu so zvolenou metódou (RKBZ) možno považovať za formu preventívnej kontroly. Zodpovednosť obstarávateľa za výber metódy, priebeh obstarávania a jeho výsledok zostáva zachovaná.

Jediná výnimka z navrhovanej uvedenej povinnosti v prípade, ak sa práce alebo služby  sa obstarávajú z dôvodu mimoriadnej udalosti nespôsobenej obstarávateľom a to len, ak ide o dva v § 52 ods. 7 taxatívne uvedené prípady: 1. haváriu, či už ide o haváriu zariadenia, strojného vybavenia, rozvodu alebo budovy, alebo 2. živelnú pohromu. V týchto prípadoch má obstarávateľ oznamovaciu povinnosť v lehote 3 dní od uzatvorenia zmluvy.

Návrh zákona nemá dopad na štátny rozpočet. 

Návrh zákona nemá dopad na rozpočty obcí a na rozpočty vyšších územných celkov.

Návrh zákona nemá bezprostredný vplyv na zamestnanosť a tvorbu pracovných miest. Predpokladá sa, že nové kompetencie Úradu pre verejné obstarávanie bude možné pokryť prostredníctvom neobsadených miest na úrade, pripadne v rámci personálnych rezerv.

Návrh zákona je v súlade s Ústavou SR.

Dôvodová správa

B. Osobitná časť

K Čl. I

K bodu 1

Navrhuje sa doplniť ustanovenie § 52 odsekmi 6 a 7, ktoré ustanovujú povinnosť obstarávateľa písomne informovať úrad o použití metódy verejného obstarávania rokovacie konanie bez zverejnenia podľa v výnimkou  použitia metódy RKBZ podľa § 66 odseku 1 písmeno i) a odseku 2   písmeno a) a e). Uvedenú povinnosť musí obstarávateľ splniť najneskôr do 14 dní pred  uzavretím zmluvy. 

K bodu 2

Navrhuje sa doplniť negatívny výklad časovej tiesne do zákona, za ktorú sa pre účely tohto zákona nepovažuje nevyhnutnosť preinvestovania kapitálových výdajov obstarávateľom v príslušnom rozpočtovom roku a tieseň vyvolaná zanedbaním povinnosti zo strany obstarávateľa alebo jeho nadriadeného orgánu.

K bodu 3

Navrhuje sa doplniť povinnosť uložiť pokutu obstarávateľovi v prípade, ak si nesplní informačnú povinnosť podľa § 52 ods. 6 vo výške 500 000 Sk.

K Čl. II

Navrhuje sa účinnosť zákona 1. marca 2005.

Doložka zlučiteľnosti návrhu zákona 
s právom Európskych spoločenstiev a s právom Európskej únie

1.	Navrhovateľ zákona : 	skupina poslancov Národnej rady Slovenskej republiky  

2.	Názov návrhu zákona: 	Zákon, ktorým sa mení a dopĺňa zákon č.23/2003 Z.z.				o verejnom obstarávaní a o zmene zákona č. 575/2001 
Z.z. o organizácii činnosti vlády a organizácii ústrednej štátnej správy 

3.	Záväzky Slovenskej republiky vo vzťahu k Európskym spoločenstvám a k Európskej únii:

a)	oblasť verejného obstarávania je výslovne uvedená v Kapitole č. II, čl. 68 Európskej dohody o pridružení,
  
Biela kniha, kapitola č. 12,

potreba ďalšej aproximácie legislatívy verejného obstarávania vyplýva aj z Národného programu pre prijatie acquis communautaire (v rámci kapitoly č. 1 – slobodný pohyb tovaru, kam oblasť verejného obstarávania patrí), z Rozhodnutia Rady 2002/93/ES z 28. januára 2002 o princípoch, prioritách, strednodobých cieľoch a podmienkach obsiahnutých v Partnerstve pre vstup, 

Plán legislatívnych úloh vlády Slovenskej republiky

b)	negociačné rokovania v rámci kapitoly č. 1 

4. Problematika návrhu právneho predpisu:  

a) je upravená v práve Európskych spoločenstiev

Základné smernice upravujúce oblasť verejného obstarávania:

•	Smernica Rady 93/36/EHS zo 14. júna 1993, ktorou sa koordinujú postupy 
na udeľovanie verejných objednávok na tovary (Smernica pre verejné tovary),

•	Smernica Rady 93/37/EHS zo 14. júna 1993 o koordinácii postupov na udeľovanie verejných objednávok na verejné práce (Smernica pre verejné práce),

•	Smernica Rady 92/50/EHS z 18. júna 1992 týkajúca sa koordinácie postupov 
na udeľovanie verejných objednávok na služby (Smernica pre verejné služby),

•	Smernica Rady 93/38/EHS zo 14. júna 1993, ktorou sa koordinujú postupy verejného obstarávania subjektami pôsobiacimi v odvetviach vodného hospodárstva, energetiky, dopravy a telekomunikácií (Smernica pre verejnoprospešné podniky),

•	Smernica Rady 89/665/EHS z 21. decembra 1989 o koordinácii zákonov, nariadení 
a administratívnych ustanovení vzťahujúcich sa na používanie overovacieho konania 
pri udeľovaní verejných objednávok na tovary a verejné práce (Smernica pre verejné opravné prostriedky),

•	Smernica Rady 92/13/EHS z 25. februára 1992, ktorou sa koordinujú zákony, nariadenia a administratívne ustanovenia vzťahujúce sa na aplikáciu pravidiel Spoločenstva na postupy verejného obstarávania subjektami pôsobiacimi v odvetviach vodného hospodárstva, energetiky, dopravy a telekomunikácií (Smernica pre opravné prostriedky verejnoprospešných podnikov),

Ďalšie smernice, ktoré upravujú vyššie uvedené základné smernice:

•	Smernica Európskeho parlamentu a Rady 97/52/ES z 13. októbra 1997 pozmeňujúca Smernice 92/50/EHS, 93/36/EHS a 93/37/EHS týkajúce sa koordinácie postupov 
pre schvaľovanie zmlúv o verejných službách, zmlúv o verejných dodávkach a zmlúv 
o verejných prácach v uvedenom poradí,

•	Smernica Európskeho parlamentu a Rady 98/4/ES zo 16. februára 1998 pozmeňujúca Smernicu 93/38/EHS koordinujúca postupy obstarávania subjektov pôsobiacich 
vo vodohospodárskych, energetických, dopravných a telekomunikačných odvetviach. 

•	Smernica Komisie 2001/78/ES z 13. septembra 2001 o zmene a doplnení Prílohy IV 
k Smernici Rady 93/36/EHS, Príloh IV, V a VI k Smernici Rady 93/37/EHS, Príloh III a IV k Smernici Rady 92/50/EHS, v znení zmenenom Smernicou 97/52/ES, a Príloh XII až XV, XVII a XVIII k Smernici Rady 93/38/EHS, v znení zmenenom a doplnenom Smernicou 98/4/ES (Smernica o používaní štandardných formulárov pri uverejňovaní oznámení o verejných zmluvách).

5. 	Stupeň zlučiteľnosti návrhu zákona s právom Európskych spoločenstiev a s právom Európskej únie vzhľadom na charakter problematiky návrhu zákona je vyjadrovanie stupňa zlučiteľnosti v návrhu zákona s právom Európskych spoločenstiev a s právom Európskej únie bezpredmetné.